b'\n_START_ARTICLE_\nBiserica Sf\xc3\xa2ntului Spirit din M\xc3\xbcnchen\n_START_PARAGRAPH_\nBiserica Sf\xc3\xa2ntului Spirit din M\xc3\xbcnchen (\xc3\xaen german\xc4\x83 Heilig-Geist-Kirche) este una dintre cele mai vechi biserici din M\xc3\xbcnchen, capitala landului Bavaria.\n_START_SECTION_\nIstoric\n_START_PARAGRAPH_\nDucele Ludovic I al Bavariei (1183-1231) a fondat \xc3\xaen anul 1208 un spital, care se afla pe Thalburgtor, \xc3\xaen locul unde se \xc3\xaenal\xc8\x9b\xc4\x83 ast\xc4\x83zi turnul Prim\xc4\x83riei Vechi. Acest spital dispunea de o capel\xc4\x83 \xc3\xaen stil romanic, care era dedicat\xc4\x83 Sfintei Ecaterina din Alexandria. Aceast\xc4\x83 capel\xc4\x83 se afla probabil \xc3\xaen cl\xc4\x83direa spitalului. Ea este men\xc8\x9bionat\xc4\x83 pentru prima dat\xc4\x83 \xc3\xaen scrisoarea de protec\xc8\x9bie a Papei Inocen\xc8\x9biu al IV-lea din 1250 pentru spital ca \xe2\x80\x9eecclesia sancti spiritus de Monacho\xe2\x80\x9d, adic\xc4\x83 Biserica Sf\xc3\xa2ntului Spirit din Munchen, denumit\xc4\x83 probabil dup\xc4\x83 numele spitalului. Astfel, ea a fost cunoscut\xc4\x83 p\xc3\xa2n\xc4\x83 \xc3\xaen secolul al XIV-lea sub numele de Capela Sf. Ecaterina (Katharinenkapelle)._NEWLINE_Dup\xc4\x83 ridicarea \xc3\xaen anul 1271 a Spitalului Heilig-Geist ca cea de-a treia parohie din ora\xc8\x99ul M\xc3\xbcnchen, aceast\xc4\x83 capel\xc4\x83 a devenit biseric\xc4\x83 parohial\xc4\x83 a spitalului._NEWLINE_Incendiul din 1327 a distrus spitalul, inclusiv Capela Sf. Ecaterina. Astfel, a fost construit\xc4\x83 o cl\xc4\x83dire \xc3\xaen stil gotic dup\xc4\x83 modelul unei biserici-hal\xc4\x83 \xc3\xaen stil bavarez cu ambulatoriu. Ultimul me\xc8\x99ter constructor a fost Gabriel Ridler, care a finalizat \xc3\xaen 1392 lucr\xc4\x83rile de construc\xc8\x9bie a bisericii._NEWLINE_Biserica Sf\xc3\xa2ntului Spirit a fost ref\xc4\x83cut\xc4\x83 \xc3\xaen \xc3\xaentregime \xc3\xaen stil baroc \xc3\xaen anii 1724-1730 de c\xc4\x83tre Johann Georg Ettenhofer (bol\xc8\x9bile \xc8\x99i pila\xc8\x99trii) \xc8\x99i de cunoscu\xc8\x9bii fra\xc8\x9bi Asam (frescele \xc3\xaen stil rococo \xc8\x99i ornamentele din stuc)._NEWLINE_Dup\xc4\x83 adoptarea legilor de secularizare \xc3\xaen 1806, inspirate de modelul realizat de Napoleon, spitalul a fost par\xc8\x9bial demolat pentru a face loc pentru pia\xc8\x9ba alimentar\xc4\x83 Viktualienmarkt. Franz L\xc3\xb6wel a extins biserica \xc3\xaentre 1885 \xc8\x99i 1888, ad\xc4\x83ug\xc3\xa2nd trei travee spre vest p\xc3\xa2n\xc4\x83 la Viktualienmarkt. Turla de pe latura estic\xc4\x83 a bisericii aminte\xc8\x99te de biserica construit\xc4\x83 \xc3\xaen fa\xc8\x9ba spitalului. Fa\xc8\x9bada a fost ref\xc4\x83cut\xc4\x83 \xc3\xaen 1895 \xc3\xaen stil neo-baroc. \xc3\x8en perioada 1907-1908 a avut loc o renovare complet\xc4\x83. Pere\xc8\x9bii exteriori ai bisericii au fost \xc3\xaen mare parte distru\xc8\x99i de bombardamentele aeriene ale alia\xc8\x9bilor din 1944-1945. Reconstruc\xc8\x9bia a \xc3\xaenceput \xc3\xaen 1946 \xc8\x99i este ast\xc4\x83zi \xc3\xaen curs de desf\xc4\x83\xc8\x99urare. Sfin\xc8\x9birea altarului a avut loc \xc3\xaen 1955. \xc3\x8encep\xc3\xa2nd din 1973, frescele realizate de fra\xc8\x9bii Asam, altarul central \xc8\x99i \xc3\xaentregul interior au fost reconstruite sub conducerea unei echipe coordonate de Erwin Schleich.\n_START_SECTION_\nInterior\n_START_PARAGRAPH_\nInteriorul bisericii amestec\xc4\x83 stilurile gotic \xc8\x99i baroc. Nikolaus Stuber este me\xc8\x99terul care a realizat altarul, dar interiorul bisericii a fost grav avariat de bombardamentele de la sf\xc3\xa2r\xc8\x99itul celui de-al Doilea R\xc4\x83zboi Mondial \xc8\x99i cele mai multe p\xc4\x83r\xc8\x9bi componente au fost reconstruite identic. Icoana central\xc4\x83 a altarului reprezent\xc3\xa2nd Cobor\xc3\xa2rea Sf\xc3\xa2ntului Spirit a lui Ulrich Loth (1649) este original\xc4\x83, ca \xc8\x99i cei doi \xc3\xaengeri de pe fiecare col\xc8\x9b al altarului sculpta\xc8\x9bi de Johann Georg Greiff._NEWLINE_Biserica este \xc3\xaenc\xc4\x83 \xc3\xaen curs de restaurare.'